
Osnutek sprememb in dopolnitev Odloka o prostorskih ureditvenih pogojih za območje Mestne občine Murska Sobota 

(gradnja infrastrukturnih objektov, omrežij in naprav)


	
	II. obravnava
O B R A Z L O Ž I T E V 


PRAVNA PODLAGA 

Pravna podlaga za pripravo sprememb in dopolnitev Odloka o prostorskih ureditvenih pogojih za območje Mestne občine Murska Sobota – PUP (gradnja infrastrukturnih objektov, omrežij in naprav) je Zakon o prostorskem načrtovanju in Pravilnik o vsebini, obliki in načinu priprave občinskega podrobnega prostorskega načrta (Uradni list RS, št. 99/2007). Zakon dopušča, da se zaradi manjših sprememb akt lahko izvede po skrajšanem postopku, kar pomeni, da se skrajša čas za zbiranje smernic in mnenj iz 30 na 15 dni, enako pa tudi velja za javno razgrnitev.

Prostorski akt, katerega se s tem postopkom spreminja in dopolnjuje, je bil sprejet z Odlokom o prostorskih ureditvenih pogojih za območje Mestne občine Murska Sobota (Uradni list RS, št. 83/2003).
RAZLOGI IN CILJI ZA SPREJEM AKTA

Predmet izdelave sprememb in dopolnitev PUP je omogočiti pridobitev gradbenega dovoljenja in pridobitev okoljevarstvenega soglasja za projekt »Oskrba s pitno vodo Pomurja«, kjer je predvidena postavitev inženirskih in infrastrukturnih objektov, naprav ter omrežij na posameznih območjih v Mestni občini Murska Sobota. Spremenil se bo samo tekstualni del odloka v nekaj posameznih delih, ki govorijo o urejanju infrastrukture. Grafični del ostane nespremenjen oz. se izdelajo lahko dodatne grafične podlage.

Za zagotovitev varne in trajne oskrbe prebivalstva s kvalitetno pitno vodo, je v teku projekt »Oskrba s pitno vodo Pomurja«, ki razdeljuje celotno Pomurje na tri regionalne enote, vodovodne sisteme A, B in C. V okviru projekta za zagotovitev kakovostne pitne vode na sistemu B, ki zajema 12 občin (Beltinci, Cankova, Grad, Gornji Petrovci, Puconci, Rogašovci, Moravske Toplice, Murska Sobota, Šalovci, Tišina, Hodoš in Kuzma) je potrebno izgraditi sistem napajanja in v ta namen izdelati projektno dokumentacijo faze PGD, PZI, za transportne, primarne in sekundarne cevovode. Osnovo tvorijo vodni viri Krog, Hraščice, Dokležovje in Vučja vas, kjer so bile izvedene hidrogeološke raziskave. Te so osnova za izdelavo PGD, PZI dokumentacije za obdelavo vode. 

Za pripravo projektne dokumentacije je potrebno v prostorskih aktih občine zagotoviti na vseh območjih urejanja v Mestni občini Murska Sobota izgradnjo cevovodov za pitno vodo s pripadajočimi objekti. Za projekt »Oskrba s pitno vodo Pomurja« je Ministrstvo za kmetijstvo in okolje, ARSO, naložilo investitorjem, da morajo izdelati okoljsko poročilo in nanj pridobiti v skladu z Zakonom o varstvu okolja okoljevarstveno soglasje. Tudi pri okoljskem poročilu se mora navesti podlaga iz prostorskega akta občine in, da so novi posegi z njim usklajeni. Ker še vedno velja PUP iz leta 2003, dejansko v prostorskem aktu naše občine ni podlage za novogradnjo.

Vodooskrba Pomurja in varovanje vodnih virov Pomurja se zaradi pomembnosti, zahtevnosti in kompleksnosti uvršča med prioritetne naloge v programu izvajanja nacionalnih projektov državne infrastrukture, projekt pa je tudi med tistimi, ki jih bo predvidoma delno financirala Evropska unija iz kohezijskih skladov. 
Projekt je sicer že vključen tudi v Občinski prostorski načrt Mestne občine Murska Sobota- OPN, ki je še v izdelavi in bi bil tako ob sprejetju tudi podlaga za gradnjo, vendar bo gradbeno dovoljenje potrebno predvidoma pridobiti že prej, ravno zaradi pogojev za pridobitev EU sredstev.

OCENA STANJA

V veljavi je prostorski akt Odlok o prostorskih ureditvenih pogojih za območje Mestne občine Murska Sobota (Uradni list RS, št. 83/2003). Predmetni odlok v nekaterih členih sicer dovoljuje gradnjo infrastrukturnih objektov, omrežij in naprav za posamezna območja. Za izvedbo projekta Oskrba s pitno vodo Pomurja – sistem B na območju Mestne občine Murska Sobota pa je potrebno zagotoviti možnost gradnje tudi na drugih območjih, kjer odlok tako natančno ne določa vsega, kar je potrebno za realizacijo projekta. Zato se veljavni prostorski akt spremeni in dopolni.

PREDVIDENE SPREMEMBE VELJAVNEGA AKTA 

(z dodatnimi obrazložitvami za II. obravnavo)
Predmetna sprememba veljavnega prostorskega akta le delno oz. minimalno spreminja določila tega akta. Glavna določila iz veljavnega prostorskega akta ostajajo nespremenjena. 
Po veljavnem PUP-u je na vseh stavbnih zemljiščih že dovoljena gradnja (kar pomeni novogradnja) vseh infrastrukturnih objektov, naprav in omrežij. Kar je za projekt vodooskrbe ustrezno.

Ker pa projekt vodooskrbe poteka preko vseh zemljišč, tako stavbnih, kmetijskih kot vodnih, morajo biti enake določbe, kot za stavbna zemljišča, tudi na preostalih območjih.

V veljavnem PUP-u na kmetijskih zemljiščih in na vodnih in obvodnih površinah novogradnje niso dovoljene. Tam se lahko izvajajo samo: dogradnje in nadomestne gradnje infrastrukturnih objektov in naprav oz. tekoča vzdrževalna dela na njih.   

Zaradi navedenega, gradbenega dovoljenja in okoljevarstvenega dovoljenja, za projekt vodooskrbe Pomurja, ki poteka na območju Mestne občine Murska Sobota, ni možno dobiti ! Sosednje občine imajo prostorske akte že usklajene.
Nujne so sledeče spremembe odloka.

· Spremeni se določilo 34. člena odloka, ki med drugim na kmetijskih zemljiščih določa samo dograditve in nadomestne gradnje infrastrukturnih objektov in naprav. S spremembo pa bomo dovolili novogradnje različnih gradbeno inženirskih objektov. 
Vsi navedeni gradbeno inženirski objekti so v skladu s področno zakonodajo, z novo terminologijo, ter zahtevami iz smernic nosilcev urejanja prostora. V kolikor smernic ne bi upoštevali, pozitivnega mnenja pristojnega kmetijskega ministrstva in drugih nosilcev urejanja prostora, ne bi prejeli!
· Nadalje se spremeni tudi določilo 36. člena, ki ureja območja vodnih in obvodnih površin, kjer se doda besedilo, da se lahko gradijo tudi objekti javne infrastrukture. 
Te dopolnitve se razlikujejo od kmetijskih zemljišč (dopolnjenih v 34. členu) zaradi drugačne zakonodaje, ki ureja področje voda. Tudi te določbe so bile zahtevane v smernicah in ob upoštevanju le teh, je bilo pridobljeno pozitivno mnenje Ministrstva za kmetijstvo in okolje, ARSO-za vode ter drugih nosilcev urejanja prostora.

V dodatni alineji v tem istem 36. členu se je moralo dodati tudi besedilo, ki dovoljuje gradnjo objektov namenjenih zaščiti in reševanju, kar se je moralo dopolniti v skladu z zahtevami iz smernic Ministrstva za obrambo.
· Po posebnih zahtevah Ministrstva za infrastrukturo in prostor, Direktorat za infrastrukturo, se je moral dopolniti tudi 37. člen glede pogojev za posege v avtocesto. Le tako smo lahko pridobili tudi pozitivno mnenje. 

Veljaven PUP je bil izdelan in sprejet v letih 2002 in 2003. Od takrat so se zakoni, ki urejajo posege zajete v tem aktu, spremenili. Zato so morda na prvi pogled dikcije, ki so zapisane v spremenjene člene drugačne, kot bodo ostale dikcije v starih veljavnih členih. Vendar zaradi tega celotnega prostorskega akta ne bomo spreminjali.
FINANČNE IN DRUGE POSLEDICE

Pripravljavec in plačnik prostorskega akta je Mestna občina Murska Sobota. Zasnovo akta je pripravilo podjetje ZEU-DNI d.o.o. iz Murske Sobote.

POSTOPEK PRIPRAVE SPREMEMBE AKTA

V tabeli so navedena že izvedena dejanja in še potrebne nadaljnje aktivnosti:

	
	

	26.10.2011
	Župan sprejel Sklep o pričetku izdelave akta po skrajšanem postopku 

	 25.11.2011
	Objava Sklepa o začetku priprave izdelave akta, Uradni list RS, št. 94/2011

	25.11.2011
	Sklep o pričetku objavljen na občinskem spletu

	30.11.2011
	Vloga za izdajo in pridobitev smernic NUP in vloga na MOP za izdajo odločbe glede izdelave CPVO v roku 15 dni, k vlogi je bila podana prošnja, da zaradi minimalnih sprememb nosilci podajo tudi končno mnenje 

	
	Prejete smernice NUP in nekatera pozitivna mnenja

	29.12.2011
	MOP izdal odločbo št. 35409-238/2011-2, da CPVO ni potrebna

	14.2.2012
	Župan sprejel Sklep z javnim naznanilom glede 15 dnevne javne razgrnitve in javne obravnave

	
	

	
	

	24.2.2012 
	Sklep o javni razgrnitvi objavljen v Uradnem listu RS, št. 14/2012

	27.2.2012
	Sklep o javni razgrnitvi objavljen na občinskem spletu

	8.3.– 23.3.
	Javna razgrnitev na sedežu Mestnih četrti in uprave MOMS  -  15 dni

	21.3.2012
	Javna obravnava –  sejna soba, Urad župana MOMS ob 17.00 uri

	
	Priprava stališč do pripomb in dopolnitev osnutka – pripomb ni bilo

	
	Pridobitev preostalih pozitivnih mnenj NUP

	8.10.2012
	Obravnava akta na seji Odbora za urbanizem in urejanje prostora ter gospodarsko infrastrukturo

	11.10.2012
	obravnava na seji Mestnega sveta – I. obravnava

	dopisna seja
	obravnava na seji Mestnega sveta – II. obravnava

	
	po sprejetju objava Odloka v Uradnem listu RS


PRESOJA VPLIVOV NA OKOLJE

Ministrstvo je izdalo Odločbo s katero se je ugotovilo, da izdelava celovite presoje vplivov na okolje za predmetni prostorski akt ni potrebna.

SMERNICE IN MNENJA K IZDELAVI SPREMEMBE AKTA

V postopku izdelave predmetnega prostorskega akta so bile zaprošene tudi smernice in mnenja vseh pristojnih služb oz. nosilcev urejanja prostora (NUP), kot je bilo določeno v Sklepu o pričetku izdelave tega akta. Vsi nosilci urejanja prostora so svoje smernice podali, prav tako tudi že vsa pozitivna mnenja. Ministrstvo za infrastrukturo in prostor je sicer najprej izdalo negativno mnenje, vendar smo njihove zahteve vključili v 4. člen odloka, tako, da so naknadno podali pozitivno mnenje. 
PRIPOMBE IZ JAVNE RAZGRNITVE IN JAVNE OBRAVNAVE NA RAZGRNJENI OSNUTEK

Na naslov Mestne občine Murska Sobota v predpisanem roku ni bilo prejetih pisnih pripomb. V knjigah pripomb ob razgrnjenem gradivu ni bilo zapisanih nobenih pripomb. Na javni obravnavi, ki je bila izvedena 21.3.2012 ni bilo podanih nobenih pripomb, bila so postavljena posamezna vprašanja na katera se je že na obravnavi podalo pojasnilo.

Gospa Erika Vogrinčič Barbarič, predsednica KS Krog je vprašala ali bo vodni vir Krog tudi zajet v projekt in ali se bodo izvajali večji posegi. Podan je bil odgovor, da se Krog v projektu ohranja kot vodni vir, ki se ga vključi v projekt vodooskrbe Pomurja.
UPOŠTEVANJE SKLEPA MESNEGA SVETA TER SKLEPA ODBORA ZA URBANIZEM IN UREJANJE PROSTORA TER GOSPODARSKO INFRASTRUKTURO

Dne 8. oktobra 2012 je bil na 13. seji Odbora za urbanizem in urejanje prostora ter gospodarsko infrastrukturo, soglasno sprejet sledeči sklep:

· »Mestnemu svetu se predlaga, da sprejme Odlok o spremembah in dopolnitvah Odloka o prostorskih ureditvenih pogojih za območje MOMS (gradnja infrastrukturnih objektov, omrežij in naprav) – skrajšani postopek v predloženi obliki in vsebini.«
Mestni svet Mestne občine Murska Sobota je na prvem zasedanju 14. redne seje, dne 11. oktobra 2012, obravnaval predmetni akt po predlogu po skrajšanem postopku. Po glasovanju se je v skladu s poslovnikom mestnega sveta akt sprejel v I. obravnavi.
Mestni svet je sprejel sledeči sklep:

· Predlog odloka o spremembah in dopolnitvah Odloka o prostorskih ureditvenih pogojih za območje Mestne občine Murska Sobota (gradnja infrastrukturnih objektov, omrežij in naprav) – prva obravnava se sprejme
Dodatnih zahtev in pogojev ni bilo niti na seji Odbora za urbanizem in urejanje prostora ter gospodarsko infrastrukturo, niti na seji Mestnega sveta Mestne občine Murska Sobota.
Mestna uprava je podala v tem gradivu dodatna pojasnila in obrazložitve.

Še enkrat posebej poudarjamo, da:
so vse spremembe predmetnega odloka skladne z zahtevami posameznih nosilcev urejanja prostora. Določila ter terminologija izhaja iz njihove področne zakonodaje. 
Obstoječi PUP se dopolnjuje samo zaradi vključitve besedne zveze »novogradnje«. Ker se je zakonodaja v času od sprejema osnovnega PUP-a spremenila in z njo tudi terminologija, se mora na podlagi zahtev iz smernic nosilcev urejanja prostora spremeniti nabor in poimenovanje objektov.
V kolikor bi spremenili besedilo členov odloka glede na I. obravnavo, bi morali ponovno zaprositi vse nosilce urejanja prostora za nova mnenja. Zato besedilo odloka ni spremenjeno.
RAZLOGI ZA NUJNOST SPREJETJA AKTA IN OBRAVNAVE NA DOPISNI SEJI
Mestna občina Murska Sobota je prejela 13.11.2012 s strani Občine Grad – koordinatorice izvedbe projekta vodooskrbe, poziv Ministrstva za kmetijstvo in okolje, Agencija RS za okolje št. 35402-35/2012-2 z dne 12.11.2012, za izdajo izjave o vseh dejstvih in okoliščinah, ki so pomembne za odločitev v upravni zadevi izdaje okoljevarstvenega soglasja za poseg: zagotovitev oskrbe s pitno vodo na območju podsistema B (murskosoboški sistem) z izgradnjo dveh dodatnih črpališč Krog.

Rok za odgovor oz. izjavo je 8 dni od prejema poziva.

Za projekt oz. poseg: zagotovitev oskrbe s pitno vodo na območju podsistema B (murskosoboški sistem) z izgradnjo dveh dodatnih črpališč Krog je bilo pristojno ministrstvo zaprošeno za izdajo okoljevarstvenega soglasja. Ministrstvo je ugotovilo, da po določilih Odloka o prostorskih ureditvenih pogojih za območje Mestne občine Murska Sobota (Uradni list RS, št. 83/2003) ni možna izvedba nameravanega posega. Navedli so, da je poseg v nasprotju s predpisi ! 36. člen citiranega odloka dovoljuje namreč zgolj tekoča vzdrževalna dela in ne novogradenj kot sta v tem primeru omenjeni dve črpališči. 
V kolikor občina v roku ne poda ustrezne in utemeljene izjave, bo ministrstvo na podlagi Zakona o varstvu okolja, izdalo odločbo, s katero zavrne okoljevarstveno soglasje. 
Mestna občina je že v oktobru lani pričela vse postopke, da zagotovi ustrezno pravno podlago v občinskem prostorskem aktu – Odloku o prostorsko ureditvenih pogojih (PUP-u), za izdelavo projektne dokumentacije za gradbeno dovoljenje ter tudi za druge potrebne dokumente. Postopek se je zavlekel ravno zaradi pridobivanja smernic in končnih mnenj vseh nosilcev urejanja prostora. Daljša usklajevanja so bila s kmetijskim ministrstvom, vendar so na posredovanje Ministrstva za okolje in prostor na koncu vseeno izdali pozitivno mnenje.

S predlaganimi spremembami 34. člena in 36. člena PUP-a, bo zagotovljena pravna podlaga za izdajo gradbenega dovoljenja kakor tudi okoljevarstvenega soglasja za posege za potrebe vodooskrbe Pomurja in ne za druge posege. 

V kolikor se akt ne spremni, okoljevarstvenega soglasja ne bomo prejeli, kasneje pa tudi ne gradbenega dovoljenja.
GRADIVO
· Odlok

· Obrazložitev z dodatnimi pojasnili za II. obravnavo
· Dopis – poziv Ministrstva za kmetijstvo in okolje

· Veljaven Odlok o prostorskih ureditvenih pogojih iz leta 2003 je bil podan h gradivu v I. obravnavi kakor tudi dodatne obrazložitve podjetja ZEU-DNI d.o.o., ki so prostorski akt pripravili. K temu gradivu teh kopij sedaj ne prilagamo.
Mestnemu svetu predlagamo, da obravnava predlog odloka in ga v II. obravnavi sprejme.

Pripravili:

Oddelek za infrastrukturo, okolje in prostor ter gospodarske javne službe, MOMS 

ter

ZEU-DNI d.o.o., Murska Sobota

